b'\n_START_ARTICLE_\nKnji\xc5\xbenica Sevnica\n_START_PARAGRAPH_\nKnji\xc5\xbenica Sevnica je osrednja splo\xc5\xa1na knji\xc5\xbenica s sede\xc5\xbeem na Pre\xc5\xa1ernovi ulici 1 v Sevnici, ki je bila v sedanji obliki ustanovljena leta 2001._NEWLINE_Ima dislocirane enote: Krmelj in Loka pri Zidanem Mostu.\n_START_SECTION_\nZgodovina\n_START_PARAGRAPH_\nPrva knji\xc5\xbenica v Sevnici je za\xc4\x8dela nastajati v juniju in juliju 1945, ko so v Sevnici za\xc4\x8deli z zbiranjem starih knjig. Prve knjige so knji\xc5\xbenici darovali me\xc5\xa1\xc4\x8dani Sevnice. 27. novembra 1959 je Ob\xc4\x8dinska skup\xc5\xa1\xc4\x8dina Sevnica ustanovila Ob\xc4\x8dinsko ljudsko knji\xc5\xbenico s podru\xc5\xbeni\xc4\x8dnimi knji\xc5\xbenicami na Bu\xc4\x8dki, Blanci, Studencu, v Bo\xc5\xa1tanju, \xc5\xa0entjan\xc5\xbeu, Tr\xc5\xbei\xc5\xa1\xc4\x8du, Krmelju, Loki in Zabukovju nad Sevnico. Po letu 1962 je knji\xc5\xbenica izgubila samostojnost in je pre\xc5\xa1la pod okrilje razli\xc4\x8dnih organizacij (DPD Svoboda, Kulturna skupnost, Zavod za kulturo, Zveza kulturnih organizacij, nazadnje Zveza kulturnih dru\xc5\xa1tev), delovala pa je na razli\xc4\x8dnih lokacijah. 14. februarja 1992 se je preselila v prostore na Trgu svobode. Ob takratni selitvi je bilo vse knji\xc5\xbeni\xc4\x8dno gradivo strokovno obdelano in urejeno. Knji\xc5\xbenica je ponovno postala samostojna 25. julija 2001, ko se je tudi preimenovala v Knji\xc5\xbenico Sevnica. Ustanovitelj te knji\xc5\xbenice je bila Ob\xc4\x8dina Sevnica. Poleg mati\xc4\x8dne knji\xc5\xbenice v Sevnici ima danes Knji\xc5\xbenica Sevnica \xc5\xa1e izposojevali\xc5\xa1\xc4\x8di v Krmelju in Loki pri Zidanem Mostu. 6. septembra 2007 je bila knji\xc5\xbenica preseljena na Pre\xc5\xa1ernovo ulico 1 v Sevnici, kjer so uredili ve\xc4\x8dje in sodobno opremljene prostore. Glede na COBISS je knji\xc5\xbenica leta 2013 obsegala 61.061 enot gradiva.'